钦定古今图书集成/明伦汇编/宫闱典/第053卷 > 陈氏二女
## 钦定古今图书集成/明伦汇编/宫闱典/第053卷 > 陈氏二女

按《广东通志》：“陈氏二女，字瑞贞，番禺仲裕女也。貌端
庄，在乳不啼。晬日设物以验，则左取印，右取笔，以是
知其不凡。甫能言，窥父书指教数字皆不忘。至六七
龄，示以女工，过目辄晓。就女师闻爱亲敬长之言，必
反复致问，《孝经》《内则》《列女传戒》诸书，莫不潜心究之。
深居闺阃，足迹未尝至中门。洪武二十年，诏选民间”
淑女入宫，分司六尚，陈与焉。入见，使兼六尚事。陈善
《六书》，晓大义，精女工，嫔嫱皆师事之，人称为“女中君
子。”二十四年命为司彩，赐归省，仍给禄养。其家闺范
严肃，人罕见其面。有候馈，皆辞却之。文皇即位，以司
彩熟知典故，召复原职。年四十，以病终于官，遣中使
护葬。